Denel ‘nie trots’ op wanbetaling van salarisseDenel sê alle uitstaande salarisse van sy werkers is nou betaal. (Foto: Maroela Media) Die voorsitter van Denel se raad het werkers Donderdag om verskoning gevra vir die trauma wat veroorsaak is deur die wapenvervaardiger se versuim om salarisse betyds te betaal. “As voorsitter van die raad moet ek opreg om verskoning vra vir die spanning en angs wat hierdeur vir werkers en hul gesinne veroorsaak is,” sê Gloria Serobe, voorsitter. Sy het bevestig dat alle werkers nou betaal is en dat betalingsplanne gemaak is vir bydraes tot die pensioenfonds en lopende betaalstelsel (PAYE) by die Suid-Afrikaanse Inkomstediens. “Dit dui op ons verbintenis tot die welstand van ons werkers en die hoë waarde wat ons heg aan behoorlike arbeidspraktyke.” Die wapenvervaardiger het ná ŉ uitgerekte stryd onlangs eers die agterstallige salarisse van sy werkers kon betaal. Dít danksy die uitbetaling van ŉ surplus by sy ná-aftrede- mediesevoorsorgfonds waartoe hy nou eers toegang gekry het. Die trust is in 2002 op die been gebring en word gebruik om Denel se kontraktuele mediese verpligtinge teenoor werkers wat voor 2002 by die maatskappy gewerk het, na te kom. Die trust het die afgelope paar jaar beduidend gegroei en sy bates het sy laste met ŉ noemenswaardige bedrag oorskry. Denel het gevolglik ŉ proses van stapel gestuur om toegang tot hierdie geld te kry, sonder dat die ledebelange enigsins geraak word. Serobe sê die ontsluiting van die geld is die eerste stap tot ŉ volhoubare herstruktureringsplan vir Denel. Daar word ook voortgegaan met die verkoop van nie-kernbates, asook die aansoek om herkapitalisering wat die departement van openbare ondernemings deur die nasionale tesourie gedoen het, om historiese skuld te verminder en likiditeit ŉ hupstoot te gee. “Dit gaan winsgewendheid dadelik verbeter en die maatskappy in staat stel om vaardighede en leierskap te behou en te aan te stel.” Serobe het werkers as Denel se grootste bate bestempel en sê die onderneming is nie trots op die afgelope ruk se gebeure en sy onvermoë om sy verpligtinge na te kom nie. Sy sê daar gaan met werkers saamgewerk word om Denel vorentoe te neem en te verseker “ons is nooit weer in hierdie posisie nie”. “Ons is in die modder en ons probeer onsself daar uitkry.” Solidariteit het onlangs ingevolge ŉ hofproses begin om sommige van Denel se bates te laat opveil sodat sy lede se uitstaande salarisse betaal kan word. Die proses is opgeskort nadat die uitstaande salarisse betaal is.